KIRJALLINEN KYSYMYS E-0002/00 esittäjä(t): Nicole Thomas-Mauro (UEN) komissiolle. Matkapuhelimet.



Virallinen lehti nro 303 E , 24/10/2000 s. 0122 - 0123



KIRJALLINEN KYSYMYS E-0002/00 esittäjä(t): Nicole Thomas-Mauro (UEN) komissiolle (19. tammikuuta 2000) Aihe: Matkapuhelimet Joissakin tieteellisissä tutkimuksissa on havaittu matkapuhelinten käyttäjille aiheutuvia vaaroja. Esimerkiksi Lundin yliopistossa rotilla tehty tutkimus on antanut huolestuttavia tuloksia. Ranskassa on käynnistetty Comobio -ohjelma matkapuhelinten mahdollisten vaikutusten määrittelemiseksi. On olemassa yhteisön suositus, jossa asetetaan altistusrajat. Mihin tutkimuksiin se perustuu? Aikooko komissio lisäksi toteuttaa perusteellisemman tutkimuksen haittojen arvioinnista ja pitkän aikavälin vaikutuksista? Voiko komissio osoittaa, että lämpövaikutuksilla, magneettikentillä ja induktiovirralla ei ole juurikaan vaikutusta ihmisten terveyteen? David Byrnen komission puolesta antama vastaus (29. helmikuuta 2000) Euroopan yhteisön suosituksen(1) mukaan väestön altistuminen sähkömagneettisille kentille koskee kenttiä, joiden taajuus on 0 Hz300 GHz. Suositus perustuu tieteellisiin lausuntoihin ja tieteellisesti korkealaatuisiin tietoihin ja koskee ainoastaan terveysvaikutuksia. Ionisoimatonta säteilyä käsittelevä kansainvälinen säteilysuojelutoimikunta (ICNIRP) on antanut suojelutoimenpiteitä koskevan lausunnon, jonka komission tieteellinen ohjauskomitea on vahvistanut. Komissio rahoittaa tällä hetkellä lukuisia tutkimuksia. Kolmannen ja neljännen puiteohjelman yhteydessä komissio tuki sähkömagneettisen säteilyn biolääketieteellisiä vaikutuksia koskeneita COST-toimia (COST 244 vuonna 1992 ja COST 244 a vuonna 1998). Biomed 2 -ohjelmasta on rahoitettu kaksi sähkömagneettisen säteilyn ja syövän yhteyksiin liittyvää tutkimusta. Mittaus- ja testausohjelmasta on myös rahoitettu projekti, jossa on mitattu matkapuhelinten sähkömagneettista säteilyä. Komissio on myöntänyt varoja näihin tutkimuksiin yhteensä noin kaksi miljoonaa euroa. Tutkimuksissa (joissa tutkittiin myös erityyppisten sähkömagneettikenttien mahdollisia lämpövaikutuksia ja häiriövaikutuksia solujen aineenvaihduntaan) ei käynyt ilmi haitallisia terveysvaikutuksia, mutta tarvitaan lisätuloksia, jotta voidaan vastata perusteellisesti yleisön kysymyksiin. Viidennessä tutkimuksen ja teknologisen kehittämisen puiteohjelmassa (19982002) sähkömagneettinen säteily kuuluu erityisesti avaintoiminnon 4 (Ympäristö ja terveys) ensimmäisen aihealueen Elämänlaatu ja luonnonvarojen hoitaminen työohjelmaan. Vuoden 1999 tarjouspyynnön yhteydessä kyseiseen avaintoimintoon tuli 21 tähän aiheeseen liittyvää tutkimusehdotusta. Ehdotuksista valittiin viisi hanketta, joille myönnettiin rahoitusta yhteensä noin yhdeksän miljoonaa euroa. Arvoisalle parlamentin jäsenelle ja parlamentin pääsihteeristöön lähetetään kaavio kyseisistä ehdotuksista. Hankkeiden joukossa on laaja epidemiologinen tutkimus (Interphone), jota koordinoi kansainvälinen syöväntutkimuskeskus (IARC). Tutkimuksen myötä saataneen luotettavaa selvennystä siihen, voiko matkapuhelimien sähkömagneettinen säteily aiheuttaa syöpää. Valitut viisi hanketta auttavat joka tapauksessa merkittävällä tavalla vastaamaan kysymyksiin, jotka liittyvät GSM-puhelinten käytön mahdollisiin vaikutuksiin, sekä selvittämään, onko alhaisilla altistustasoilla tapahtuvalla pitkäaikaisella altistuksella haittavaikutuksia terveydelle. (1) Väestön sähkömagneettisille kentille (0 Hz300 GHz) altistumisen rajoittamisesta 12 päivänä heinäkuuta 1999 annettu neuvoston suositus 1999/519/EY, EYVL L 199, 30.7.1999.